
CARSTEN HÆDERSDAL
Jeg blev cand.med. fra Københavns Universitet i 1983 og speciallæge i klinisk fysiologi og nuklearmedicin i 1992. Gennem min karriere har jeg arbejdet som specialeansvarlig overlæge på Hillerød Hospital, ledende overlæge ved Billeddiagnostisk Afdeling på Nordsjællands Hospitaler og senere som overlæge ved Klinisk Fysiologisk Afdeling på Frederiksberg Hospital. I 2026 er jeg gået på pension efter et langt og spændende lægeliv.
Interessen for lægestandens vilkår og udvikling har fulgt mig gennem hele min karriere. Derfor har jeg gennem 30 år, fra 1992 til 2022, været medlem af Lægeforeningens repræsentantskab. Jeg har desuden været formand for Lægeetisk Udvalg i tre år og stod i spidsen for arbejdet med de etiske retningslinjer, som blev vedtaget i perioden.
Selv om jeg nu er pensioneret, ønsker jeg fortsat at bidrage aktivt til Lægeforeningens arbejde. Jeg mener, at pensionerede læger repræsenterer en stor erfaring og viden, som fortsat kan være til gavn for både lægestanden og samfundet.
Mine mærkesager er:
Faglighed
Et højt fagligt niveau er grundlaget for patienternes tillid til lægestanden.
Ordentlighed
Respekt, ansvarlighed og redelighed skal præge vores arbejde og vores organisation.
Etik
Medicinske fremskridt og ændrede vilkår i sundhedsvæsenet stiller fortsat nye etiske krav til os som læger.
Jeg vil arbejde for, at disse værdier fortsat står centralt i Lægeforeningens arbejde, og jeg håber derfor på jeres støtte ved valget.

